***დამტკიცებულია რექტორის 2016 წლის 8 იანვრის N10-03 ბრძანებით, შეტანილია ცვლილება 2016 წლის 11 მაისის N1019-03 ბრძანებითა და 2017 წლის 14 ივლისის N1475-03 ბრძანებით***

**დანართი**

**ილიას სახელმწიფო უნივერსიტეტის გაცვლითი პროგრამის ფარგლებში მონაწილე ბაკალავრიატის, მაგისტრატურის ან დოქტორანტურის საფეხურის სტუდენტის საუნივერსიტეტო პროცედურების ადმინისტრირების წესი**

**მუხლი 1. ზოგადი დებულებები**

ილიას სახელმწიფო უნივერსიტეტის გაცვლით პროგრამად ითვლება უმაღლესი განათლების შესახებ კანონის, ილიას სახელმწიფო უნივერსიტეტსა და უცხოურ უნივერსიტეტს შორის ოფიციალური შეთანხმების საფუძველზე განხორციელებული გაცვლითი პროგრამები. პროგრამის ფარგლებში სტუდენტის მიერ ხდება ისუ-ს კურიკულუმის შესაბამისი საგნების არჩევა მიმღებ უნივერსიტეტში და კრედიტების აღიარების საკითხი რეგულირდება სტუდენტს, გამგზავნ და მიმღებ უნივერსიტეტს შორის გაფორმებული სასწავლო ხელშეკრულებით.

**მუხლი 2. სტუდენტის სტატუსი**

ა) გაცვლითი პროგრამის ფარგლებში გამარჯვებული სტუდენტის სტატუსი არის აქტიური ილიას სახელმწიფო უნივერსიტეტის ფარგლებში;

ბ) უნივერსიტეტის შიდა სტუდენტური ბაზების მართვისთვის გაცვლით პროგრამაში მონაწილე სტუდენტს ენიჭება გაცვლითი სტუდენტის სტატუსი.

**მუხლი 3.** **სტუდენტისათვის მხრიდან შეტყობინების განსაზღვრის ვადები და პროცედურა**

ა) გაცვლითი პროგრამის ფარგლებში, მიმღები უნივერსიტის მხრიდან თანხმობის მიღების შემდეგ, გამგზავრებამდე არაუმეტეს ერთი თვით და არაუგვიანეს ორი კვირით ადრე სტუდენტი წერს განცხადებას რექტორის სახელზე რათა მიენიჭოს გაცვლითი სტუდენტის სტატუსი;

ბ) განცხდებაში მითითებულ უნდა იყოს მიმღები უნივერსიტეტის დასახელება, გაცვლითი პროგრამის დასახელება, სწავლების საფეხური და მიმღებ უნივერსიტეტში სწავლის ვადები;

გ) მიმღები უნივერსიტეტიდან წარმოდგენილი დოკუმენტაცია უნდა იყოს ქართულ ენაზე თარგმნილი და სანოტარო წესით დამოწმებული;

დ) განცხადება იგზავნება ფაკულტეტზე/სკოლაში და ფაკულტეტის/სკოლის თანხმობის შემთხვევაში დეკანი საკითხს წარუდგენს რექტორს შესაბამისი ბრძანების გამოსაცემად;

ე) რექტორის ბრძანებით ხდება სტუდენტისათვის გაცვლით პროგრამაში მონაწილე სტუდენტის სტატუსის მინიჭება.

**მუხლი 4**. **სტუდენტის შესხებ ინფორმაციის ადმინისტრირება პროგრამა „არგუსში“**

ა) სტუდენტს არგუსში ეზღუდება საგნების არჩევის რეჟიმი;

ბ) სტუდენტის მიერ მიმღებ საგანმანათლებლო დაწსებულებაში მიღებული კრედიტები/შეფასებები არგუსში აისახება სტუდენტის მხრიდან ოფიციალურად დადასტურებული დოკუმენტის წარმოდგენისა და აღიარების საფუძველზე(ნიშნების ფურცელი);

**მუხლი 5. კრედიტების აღიარება**

 ა)ილიას სახელმწიფო უნივერსიტეტის გაცვლითი პროგრამის ფარგლებში მობილობის შემთხვევაში მიმღები უნივერსიტეტიდან ჩამოტანილი კრედიტების აღიარების მიზნით სტუდენტი მიმართავს ილიას სახელმწიფო უნივერსიტეტს, გაცვლითი პროგრამები რეგისტრირებულ უნდა იყოს განათლების ხარისხის ეროვნულ ცენტრში;

ბ) კრედიტების/შეფასების აღიარება ხდება კანონდმებლობით დადგენილი წესით.

**მუხლი 6. სტუდენტის ფინანსური სტატუსი**

ა) სტუდენტს მიმღებ უნივერსიტეტში ყოფნის პერიოდში ეხსნება სწავლის საფასურის გადახდის ვალდებულება, იგი ამ პერიოდში არ იხდის სწავლის საფასურს;

ბ) გაცვლითი პროგრამის დასრულების შემდეგ სტუდენტს უაქტიურდება სწავლის საფასურის გადახდის ვალდებულება;

გ) იმ შემთხვევაში, თუ სტუდენტი გაცვლით პროგრამაში მონაწილეობს ერთი სემესტრის განმავლობაში და წარმოადგენს მიღებულ 30 კრედიტს, რომელიც უღიარდება დადგენილი წესით, არ გადაიხდის ერთ სემესტრის სწავლის საფასურს, იგივე დათქმა ვრცელდება ორი და მეტი სემესტრის შესახებ.

დ) იმ შემთხვევაში, თუ გაცვლითი პროგრამის მონაწილე სტუდეტი ვერ დაასრულებს სწავლას მასთან გაფორმებული ხელშკრულების მოქმედების ვადებში, მას უფორმდება ახალი ხელშეკრულება და იხდის სწავლის საფასურს იმ წელს ჩარიცხული სტუდენტებისათვის დადგენილი ოდენობის ფარგლებში- კრედიტის საფასურს უნივერსიტეტში დადგენილი წესის მიხედვით;

ე) თუ სტუდენტი მასთან მოქმედი ხელშეკრულების ფარგლებში დაასრულებს სწავლას იგი არ იხდის მიმღებ საგანმანათლებლო დაწესებულებაში მიღებული და უნივერსიტეტში აღიარებული კრედიტების საფასურს;

ვ) იმ შემთხვევაში თუ სტუდენტს აქვს საშუალება მოქმედი ხელშეკრულების ფარგლებში სწავლის დასრულებამდე დამატებით აიღოს სემესტრში 30 კრედიტზე და წლის განმავლობაში 60 კრედიტზე მეტი მაგრამ არაუმეტს 75 კრედიტისა იგი იხდის დამატებული კრედიტების საფასურს.

 ზ) სასწავლო გრანტის მქონე სტუდენტები, რომლებიც ვერ მოაგროვებენ ან არ უღიარდებათ გაცვლითი პროგრამის ფარგლებში სემესტრში 30 კრედიტი ან სასწავლო წლის განმავლობაში 60 კრედიტი, არ იხდიან დამატებითი კრედიტის/კრედიტების ან სემესტრულ სწავლის საფასურს. მათ უნარჩუნდებათ სასწავლო გრანტი და მობილობის დასრულების შემდეგ შეუძლიათ მისი გამოყენება. ეს დათქმა ვრცელდება 2017-2018 სასწავლო წლის დაწყებამდე გაცვლით პროგრამაში მონაწილე სასწავლო გრანტის მქონე სტუდენტებზე.(ცვლილება 13.07.2017);

თ)2017-2018 სასწავლო წლიდან გაცვლით პროგრამაში მონაწილე სასწავლო გრანტის მქონე ის სტუდენტები, რომლებიც ვერ მოაგროვებენ ან არ უღიარდებათ სასწავლო ხელშეკრულებით გაწერილ სასწავლო კურსებში კრედიტები(სემესტრში 30 კრედიტი ან სასწავლო წლის განმავლობაში 60 კრედიტი) და რაც გამოწვეული იქნება მიმღები უნივერსიტეტის ბრალეულობთ, არ იხდიან დამატებითი კრედიტის/კრედიტების ან სემესტრული სწავლების საფასურს გაცვლითი პერიოდის დასრულების შემდეგ შესაბამისი კურსის გავლაში. ხოლო 2017-2018 სასწალო წლიდან გაცვლით პროგრამაში მონაწილე სასწავლო გრანტის მქონე ის სტუდენტები, რომლებიც სასწავლო ხელშეკრულებით გაწერილ სასწავლო კურსებში ვერ მიიღებენ კრედიტებს უარყოფითი შეფასების გამო, გადაიხდიან დამატებითი კრედიტის/კრედიტების ან სემესტრული სწავლის საფასურს უნივერსიტეტში მოქმედი წესის შესაბამისად. (დამატება 13.07.2017);

**მუხლი 7. სახელმწიფო სტიპენდიაში მონაწილეობის წესი**

 სტუდენტი იღებს სახელმწიფო სტიპენდიას და მონაწილეობს მასში გამგზავრებამდე ბოლო სემესტრში მიღებული შეფასების მიხედვით;